Իրականում փոքր հասակից մտածել եմ հենց բժիշկ դառնալու մասին ու բոլոր հարցնողներին հստակ պատասխանում էի. «Պետք է դառնամ բժշկուհի»: Սակայն, երբ հասավ այն պահը, որ պետք է բարձրագույն կրթություն ստանամ, երկու մասնագիտությունների շուրջ սկսեցի տատանվել: Ծնողներս ֆիզիկոսներ են: Ես եւս սիրում էի ֆիզիկան, եւ կար պահ, երբ ուզում էի ֆիզիկոս դառնալ, սակայն, ի վերջո, որոշեցի ընտրել բժշկի մասնագիտությունը: Կարելի է ասել՝ մանկության ցանկությունները որոշեցի իրականություն դարձնել: Ընդունվեցի Երեւանի Մխիթար Հերացու անվան պետական բժշկական համալսարանի ընդհանուր բժշկության ֆակուլտետ: Այն ավարտելուց հետո՝ այժմ, կրթությունս շարունակում եմ Ճառագայթային ախտորոշում մասնագիտությամբ: